Кылӧмӧн корсьӧм, медым помнитны.
(ичӧтик новелла)
   Тайӧ ичӧтик новеллаын ме кӧсъя юксьыны аслам олан туй йылысь да казьтывны и мукӧдъястӧ. Менам эм ас принципъяс, кыдз шуасны, видзӧдласъяс. Сыысь и кӧсъя пасйыны шӧр вӧчӧмторъяслысь философияӧс. Пыр тӧдчӧда, мый менам дзебасінын подув пуктысьясыс, вӧр-ва да чужан мулӧн история!
   Морт кӧ лов пыр оз кыв мукӧдӧс - сійӧ «джынъя» морт; морт кӧ оз гӧгӧрво вӧр-васӧ – сійӧ «джынъя» морт; морт кӧ  оз сотчы сьӧлӧмӧн – сійӧ «джынъя» морт!... А «джынъя» морт – сійӧ абу вӧчысь! Ас думысь, ордпу тӧдысь да водзӧ вужсӧ нуӧдысь джынъяӧн оз овлы. 
   Веськыда-кӧ шуны, ме топыда кутчыся аслам видзӧдласӧ, а сэтшӧмыс менам куим: медшӧрыс вӧр-вакӧд йитӧд, сэсся – аслам олансям да медбӧрыс – олан философия гӧгӧрвоӧм.
***
[bookmark: _GoBack]   Ичӧтдырсянь на менӧ велӧдісны и ай-мам, и дед-бабӧ асьтӧ гӧгӧрвоны ас олӧмын. Честнӧ шуа, зэв сьӧкыда первой тырмыліс сямӧ, медым кыдзкӧ этшаникӧн лӧсьӧдны да артмӧдны правильнӧй тэчас. Сиктса олӧмын сӧмын зільӧм да быдсяма удж пыр позис асьтӧ тӧдчӧдны йӧз водзын.
   Мый, мый, а быдӧнлы тайӧ ӧтмоза эз артмы. Ȍд челядь, челядь и эм! Кыдз шулӧны, кодкӧ мудерасис дышалӧм вӧсна, кодкӧ эбӧстӧм вӧсна эз вермы, а кодкӧ и терпенньӧтӧм вӧсна дуръялі…
   А со, ас серти ме старайтчи, кывзыси да зіли, кыдз верми.
   Менам челядьдыр кадӧ колис Слӧбӧда-Яг грездын, кӧні быдми Наста бабӧ дорын. Военнӧй дӧва, Анастасия Николаевна, менӧ зэв ёна радейтіс и, дерт жӧ, жалитіс. Но, ӧпрат серти ме нин сэки гӧгӧрвои, мый сійӧ ас синводзса мыччӧдӧн велӧдіс менӧ радейтны быд колана удж либӧ кужансям терпеливӧя ноксьыны, медым крестьяна олӧмсӧ водзӧ вылӧ бура тӧдмавны.
   Квайт арӧсӧн ме бабӧкӧд медводдзаысь пыжӧн катлі Йирва ю кузя Кривушев грездӧдз чери кыйны. Помнита, первӧй воштӧдчим лунтырйӧн Дін-тыӧдз, кӧні овмӧдчим вит лун кежлӧ. Узьлім вӧнйын берег дорын да сэтысянь и лӧвляясдӧ вӧйтавны петавлім пыжӧн ты вылӧ. Чери кыйим гырысь синма кулӧмъясӧн да бӧрйӧмӧн, сӧмын мутшкыль кодь сир, сын да ёкытш.
   Мывкыд бабӧ тӧдіс тӧлк, кыдзи шедӧдны прӧмыс, тӧдіс и туналӧм да пыр вом горулын векджык мыйкӧ лыдди быд дырйи пернапас чӧвтӧмӧн. Со, сы пӧраӧ ме медводдзысь и казялі аслыспӧлӧс ывлавыв гӧгӧртас, коді чуймӧдіс менӧ.  Сійӧ кажитчис и мичаӧн, и гӧгӧрвотӧмӧн и, дерт, торъялі быдпӧлӧс быдмӧгъясӧн.  Ме быттьӧ веськалі мӧд мирӧ!
   Быд прӧст кадӧ ме колльӧді Дін-ты бердса вӧраинын и быд аддзылӧм вӧлі интереснӧй… А, нӧшта на, век кӧсйи быдкоя гусяторъяс казявны да тӧдмавны.
   Ӧтчыд, пӧшти куим час видзӧді сьӧд кодзувкотъяс бӧрся, кодъяс жуяліны тытчӧ-татчӧ ас оланінсянь туйвизьяс кузя. Пашкыр коз пу горулын ловъя кодзувкоткар пушкис шоныдӧн, корсюрӧ ымзіс пытшкӧсса шыясӧн да кышакыліс уна сё лыда олысьясӧн. А нӧшта на синйи, мый ньӧти мукӧд бокӧвӧй гаг-лотшакӧс зіль кодзувкотъяс матӧдорӧ эз лэдзны «гӧсти» ас керкаӧ. 
   Шуам, син водзын повтӧм «войтыр» артельӧн пасьвартісны сьӧд сюра лотшакӧс, а бӧртиджык – виж, нелямын кока пучейӧс да кыскӧмӧн-кыскисны гортса «чуланӧ». 
   Та кындзи, тӧдмаси на и рыжӧй кодзувкотъяскӧд, кодъяслӧн позныс вӧлі бокын да важ нитшасьӧм мыр горулын. Скӧр гагъяс гӧрд мылькӧдз курччалісны менсьым чуньяс и, дерт, меным эз кажитчыны. Ȍніяӧдз помнита, кыдзи мыр вылӧ тӧдлытӧг пукалысь еджыд бобувӧс нем жалиттӧг пашкурайтісны кык-куим минутӧн.
   Но медъёна шемӧсмӧдіс рыж гӧна визяорда, коді кок улӧдз локтіс да ме вылӧ видзӧдӧмӧн «цекайтіс», быттьӧ кӧсйис тӧдмасьны. 
   Бӧрти бабӧ тӧдчӧдіс, мый кӧні визяорда олӧ, сэні тшака-вотӧса сӧстӧм вӧр быдмӧ. А нӧшта на висьтавліс, мый коркӧ важӧн тані овлӧма ош, коді быттьӧ сёрнитлӧма морт гӧлӧсӧн. Йирваса вӧралысьяс ёна донъялӧмны зверӧс да лыддьӧмны вежаӧн. Да та помка вӧсна, кыйсьӧм водзын найӧ векджык калым вайлӧмны ты бердса ыджыд из дорӧ. Мед кӧть тайӧ и вӧліс легенда, а ме эски.
***
   Кор медводдзаысь пыри школаӧ велӧдчыны, виччысьтӧг сентябр 3 лунӧ менам батьӧ, Иван Андреевич, босьтіс аскӧдыс «пас туй» сиавны ас кыйсян угоддяӧ. «Но, пиӧ, школаса грамота удитан на велӧдны, пӧра и вӧр-васа грамота тӧдмавны, - нимкодя такӧдіс сійӧ меным. – Лун нёль миян тырмас, медым лэчъясдӧ сиявны…»
   Ме зэв окотапырысь сӧгласитчи мунны вӧравны. Думъясӧ сетчӧмӧн, быттьӧ нин паныдаси ыджыд ошкӧд да водзсаси кӧпьеӧн; ворсӧдчи уръяскӧд; ньӧла вужысь стӧча лыйи чукчиӧс; кыйӧді кӧчильӧс да верді кос нянь торъясӧн; пемыд вой кадӧ би ёрасӧн вӧтлі вӧр керка дорысь люв бӧжа кӧинъясӧс…
   Сы пӧраӧ батьӧ уджалі Косланса вӧрпунктын и асывводзын удайтчис первӧй кузь туй вуджӧны «лесовоз-машинаӧн» комын кык километра, а сэсся подӧн бӧрыннас воштӧдчим сӧмын рытланьыс нин кыйсян керкаӧ. 
   Мудзӧмла ме пыр нюжӧдчи пӧлать вылӧ да ог помнит весиг, кыдз сыркнитчӧмӧн унмовсьӧма. Вӧлӧмкӧ, бӧртиджык батьӧ пӧрччӧма вӧлі сапӧгъясӧс да шебралӧма шоныд кышӧдӧн. Некымын час мысти сійӧ садьмӧдіс менӧ: «Ȍльӧшӧ, вай жӧ, сувтлы. Садьмы, садьмы! Вай жӧ, лок, мыссьышты да пуксьы пызан сайӧ сёйыштны. Ата, кокад тшайкӧмъяс да дӧрӧмтӧ веж… Вай, садьмы!»
   Ȍшинь дорын дзизгис биа карасин лампа, пач плита вылын варгис чайник, тувъясын ӧшаліс вылыс паськӧм, сир дука шоныд ру ӧвтіс чужӧмӧ, а пызан вылын руаліс нуръя шыд.
   Регыд, ужнайтӧм бӧрын, бать дасьтіс ташка, лозйӧ тэчаліс колана торъяс да шуис: «Но, вот, ставыс дась. Ȍні шойччыштам да асъя югдігӧн и петам пас туйӧ…»
   Со и туганъяс йылын пасйысисны, быттьӧ ӧткодя мавтӧмӧн, асъя шонді югӧръяс. Бать восьлаліс ме водзын, киас куті «одностволка» ружье да дорласигмоз ӧтарӧ-мӧдарӧ, частӧя баръявлів мышвыв, медым менӧ не воштыны син улысь. Ме старайтчи ӧдва тӧдчана ордым кузя не кольччыны батьысь да кӧні ӧдӧбаджык, а кӧні ньӧжйӧник тэрмаси сы бӧрся. Другысь, боксянь кылісны сьӧкыда клопкӧдчӧм шыяс, тӧдчис, мый му вылысь лэбзис кутшӧмкӧ ыджыд лэбач.
   «Ак, эг удит лыйны, - норасис бать. – Ыджыд сьӧд лов вӧлі! Но, мый вӧчан… Со, чус матын медводдза миян лэч…»
   Кодзувкоткар бердын тыдаліс пӧткалы вӧчӧм пуркӧдчанін да понӧля тувъясысь ичӧтик радӧн коста тшокйӧм, кӧні нюжӧдӧма вӧлі гӧрддзӧмӧн лэч сюрӧс.  «Со, тайӧ еджыд лыа пасьтаыс и эм места, кӧні чукчи пуркӧдчӧ, асьсӧ сӧстӧммӧдӧ, а, нӧшта на, посни галясӧ глӧвкайтӧ, - тӧлкуйтіс меным батьӧ. - Ȍтарсяньыс пондас гужйӧдчыны, а сэні чорыд, сэки быть вуджны сылы мӧдар местаӧ да и веськалас лэчӧ. А медым тадзи артмис, лыа горулӧ тэчӧны пу кырсь. Ȍні медлым лӧсьӧдам кыдзи колӧ…»
    Дивӧ да и сӧмын» Со, кӧні сюсьлун колӧ!
   «Ȍтикӧ, тані став кужансямыс тӧдӧмын, прӧста колӧ кужны бӧрйыны местаин, - сёрнитіс бать да киӧн ӧлыштӧмӧн индіс мукӧд матысса пуяс дорӧ. – А мӧдкӧ, со, гӧгӧринын татшӧм кос чулька муыс сэсся абу, да и медым зэр на эз кӧтӧд пуркӧдчанін, колӧ вот татшӧм модаа вевт   вӧчны…» Вочасӧн нӧшта содтӧд гусяторъяс тӧдмалі. 
   Шуам, медым энь дозмӧр эз ылав лэчӧ, пуркӧдчанінъяс колӧ оборудуйтны сӧмын еджыд лыаа местаясӧ да кодзувкоткар дінӧ. Лэчъяс оз позь сиавны увтас инӧ да гӧрд лыаа песовтӧм вужляяс улӧ. Вевтсӧ колӧ тэчны рытыввывсянь тшӧтшыд пельӧсӧн, сыысь на, медым кырныш, лэбалігӧн, эз аддзы пырӧм кыйдӧс. Лӧвля гӧгӧринын оз позь керасьны, чеглавны вожъяс, вотчыны, торкны му эж… Лоис кӧ сідзи, мый шедассӧ лэчысь сёйис кутшӧмкӧ хищник (ош, латшӧг, кӧин, руч), лэчсӧ колӧ босьтны, а пуркӧдчанін тупкыны лӧптӧн либӧ нитшӧн.
   Да, ме тӧда, мый вӧр-васӧ кӧ он гӧгӧрво, тэ ачтӧ он гӧгӧрво, сыысь менам логикаыс гӧгӧрвоана. Дзик буртор колӧ сетны, вуджӧдны, пыртӧдны ас вӧчӧмторъясӧн. Прамӧй кыйсьысь велӧдчӧ кыдзи кужны кылӧмӧн корсьны йитӧдъяс вӧрса олысьяскӧд, сэки сылӧн прӧмышляйтӧмыс стӧча лоас бӧрйӧмӧн. Вӧралӧм либӧ чери кыйӧм тайӧ артмӧ кыдз искусство, а не кыдзи бырӧдӧм ас потребительскӧй психология пондась. Весиг Библияын тӧлкуйтӧма, мый, «не возбраняется добыча пищи для жития во имя Христа, для спасения души… выживания близких…»
    А сідзкӧ, колӧ вӧр-ваыслысь босьтны сӧмын сы мыдта, мыйта колӧ пӧтӧс вылӧ. Быд вӧрса да ваын олысь кылӧны миянсьыным пытшкӧсса энергетика и ми, мортъяс, сідзжӧ кылам, но жаль, мый ог гӧгӧрвоӧ, кыдзи корсьны ӧта-мӧдкӧд йитӧд, кӧть эськӧ и олам ӧти Му шар вылын. Миян цивилизация зэв на ылысса ас вежӧр серти.
   Шулӧны тай, мый «звер-пӧтка кыйигӧн и асьтӧ верман кыйны…» И збыльысь, татшӧм вӧвлӧмторйыс овлӧ. Лэчӧ либӧ пекляӧ, либӧ капканӧ, либӧ налькӧ тӧдлытӧг позяс и дзугсьыны, и весиг доймыны. Коркӧ том дырйи, кор медводдзаысь, 14 арӧсӧн, понді ас кежысь кыйсьыны, сиалі лэч туй пӧткалы, а лунъяс мысти видлалігӧн казялі ошлысь свежӧй кок туйяс. Кадыс нин вӧлі рӧмыд и ме кыйласигтыр матысси лэч дорӧ, а, вӧлӧмкӧ, сэні жӧ и варгыль кокаыд пырӧм сьӧлаӧн «пажнайтӧ». Ме повзьӧмла мыйыськӧ гораа шутёвті да сулалі синъяс шаргӧдӧмӧн. Звер виччысьтӧмысла клысьнитіс боклань да понӧльясдӧ кратшкӧдӧмӧн саялі пуяс костӧ. 
   Кӧть эськӧ менам пельпом вылын и ӧшалі «одностволка», но ме вунӧді сы йылысь, а честнӧя кӧ шуны, пуляя зарадыс сіджӧ эз вӧв. Здук мысти и ачым тэрыба вежи мунан туй да эг и казявлы, кыдзи кокнам пыри дорся муа лэчӧ. Крапкыси! Да сідзи «уёвті», мый дойді пидзӧсӧс вирӧдз! Нисьӧ ловъя, нисьӧ кулӧм кодьӧн, чотігтыр пемыдын нин петі вӧрса туй вылӧ. Гортӧ воштӧдчи сӧмын вой шӧр кадӧ.
   Дерт, татшӧм тешкодь торъяс водзӧ вылӧ унаысь на артмылісны. Помнитчӧ, кыдзи тӧв кадӧ кунича кыйсигӧн капканӧ кыкысь чуньясӧс тшолкнитлі, а сиалӧм налькӧ, чукчи промышляйтігӧн, кокӧс кер тшытшъясӧн топӧдлі. А мый вӧчан? Вӧралігӧн быдторыс овлӧ, зато бӧрти сюсьми да ӧніяӧдз аттьӧала вӧр-васӧ. 
   Но, кӧсъя нӧшта на тӧдчӧдны вӧралан «байкаяс» йылысь. Шуны кӧ веськыда, унджыкыс найӧ ас думӧн лӧсьӧдӧм висьталӧмъяс. Эм и сэтшӧм мойдӧмъяс, шуам, быттьӧ ӧтик кыйсьысьлы ӧти капканӧ веськалӧмны ӧтлаын кык кунича, а мӧдлы – ӧти лэчӧ джигалӧмны кык сьӧла и сідз водзӧ. А со меным ӧти капканӧ и, збыль, кык сьӧдбӧж веськавлісны, правда, ӧтикыс орласьӧм лапкасӧ вӧлі «Кольӧма, а мӧдыс – пырӧма дзоньӧн. Ме думысь, кыкнанныс, прӧста, ӧтлаын горшасьӧмны сам вылӧ, ӧд пӧраыс вӧлі кӧдзыд январ тӧлысь, кор мукӧд вӧрса олысьяслӧн тшыгъялан кад. 
***
   Удораса коми-зыряна этнос артмис XIII нэмын, и сэтысянь, кыдз ме чайта, позяс лыддьыны ассьыным и культура, и традицияяс, и история. Аслыспӧлӧс олан ног да овмӧс нуӧдӧм ӧтувъяӧдіс татчӧс олысьясӧс ӧти моз коми кывйӧн, ордпу вужъясӧн и шӧр традицияӧн – чери да звер-пӧтка прӧмышляйтӧмӧн. Öд эз прӧста  быд пӧчинок, деревня, сикт кутіны ас костын йитӧдъяс да отсасины ӧта-мӧдлы. Быдӧнлӧн вӧлі гӧгӧрвоӧм  ӧти вердысь-удысь подув гӧгӧр - войвывса вӧр-ва! И нинӧм дивӧыс ӧнія кадӧдз абу, мый Удораын ӧткодь оланінъяслӧн да мукӧд стрӧйбалӧн архитектура, видз-му овмӧс сӧвмӧдӧм ног, уджалан кӧлуй, паськӧм, дозмукъяс, кыйсян лӧвляяс да угӧддяяс и сідз водзӧ. А нӧшта на быд котырлӧн, кӧть и аслас вӧлі «пас», коді торъялі серпаса символ вежӧртасӧн, редкӧ кор вежлісны.
   Думыштчыны кӧ важся кад йылысь и збыльысь чуйман! Со, босьтам дум вылӧ медводдза артмылӧм ордса памиллеяс, шуам, XIV-XVI нэмся: Павлов, Вурдов, Андреев, Логинов, Сапожников, Карпов, Ершов, Ульянов, Кочев, Бутырев, Прокопьев, Афанасьев, Бушенев, Букин, Патраков, Коровин, Екимов, Донцов, Будрин, Мартюшев, а лыддьыны кӧ XIX нэмӧдз – 82 рӧд вӧлӧма. Дерт, ӧніяӧдз 24 абуӧсь нин. Колӧ шуны, уна котыр муніны Сибырӧ XVIII нэмын выль муяс сӧвмӧдны.
   И, збыль, тӧдчана пай Удорасаяс пуктісны Россия вӧсна мукӧд йӧзӧтувъяскӧд, а миян, быдтасъяслы,  колӧ помнитны. 
   Дерт, бӧръя сё воын унатор вежсис, сідзжӧ кыдз и олӧмыс, и олан ногыс, и му-светыс. Но, тайӧ нин Му шарлӧн подувлун да человечестволӧн диалектика. Думайта да, кольӧм кадсӧ пыдди пуктӧмӧн да история видзӧмӧн позяс и колӧ уна на гусятор водзӧвылӧ тӧдмавны миян пӧль-пӧч йылысь.
   А гижӧдсӧ кӧсъя помавны роч кывъясӧн: «Мы живём в мире духовной Вселенной – мыслящей, а не в материальной. И неземной Разум тому подтверждение».
                                                   Алексей Вурдов, коми гижысь, Удораса олысь.
